चल समारोह के साथ हुई भागवत कथा की शुरुआत
भास्कर संवाददाता | आलीराजपुर
गुरुवार को चल समारोह के साथ राजबाड़ा परिसर में श्रीमद् भागवत कथा का शुभारंभ हुआ। पहले दिन निकले चल समारोह में श्रद्धालुओं ने बढ़चढ़कर भाग लिया। महिलाएं सिर पर कलश लिए चल रही थीं।
चल समारोह की शुरुआत पंचमुखी हनुमान मंदिर से हुई। उज्जैन रामानुजकोट के युवाचार्य स्वामी माधव प्रपन्नाचार्यजी हाथी पर सवार होकर लोगों को आशीर्वाद प्रदान कर रहे थे। बग्घी पर अयोध्या के भक्ताचार्यजी विराजमान थे। उनके साथ उज्जैन के उपेंद्राचार्यजी व अनेक संत चल समारोह में शामिल हुए। पुरुष सफेद परिधान और साफे में तो महिलाएं लाल व केसरिया साड़ी में चल रही थी। परवाल परिवार के सदस्य भागवतजी को सिर पर रखकर चल रहे थे। चल समारोह एमजी रोड होता हुआ कथा स्थल ब्रजधाम पहुंचा। जहां आरती के साथ भागवत कथा की शुरुआत की गई। इससे पहले महिलाओं ने रास्ते में गरबा नृत्य भी किया। आयोजन में विधायक नागरसिंह चौहान, पूर्व जिलाध्यक्ष किशोर शाह, जिला कांग्रेस कार्यवाहक अध्यक्ष महेश पटेल, नपा उपाध्यक्ष विक्रम सेन, राधेश्याम माहेश्वरी सहित नगर के गणमान्य नागरिक व महिलाएं मौजूद थी।
व्यासपीठ का पूजन करते परवाल परिवार के सदस्य।
माता-पिता की सेवा सबसे बड़ी सेवा
कथा के पहले दिन युवराज स्वामीजी ने कहा माता-पिता की सेवा दुनिया में सबसे बड़ी सेवा है। माता पिता कितने ही कष्ट सहकर अपने बच्चों को बढ़ा करते हैं। वही बच्चे बड़े होकर दुनिया की मोह माया में आकर बुढ़ापे में अपने माता पिता को अकेला छोड़ देते हैं। उन्होंने बताया स्नान करते समय सात प्रमुख नदियों के नाम का स्मरण करने से मोक्ष प्राप्त होता है। भगवत कथा का महत्व समझाते हुए स्वामीजी ने कहा परमात्मा सभी दुखों को दूर करता है। भागवत कथा का श्रवण करने से व्यक्ति के सारे पाप दूर होते हैं। चिंता व्यक्ति को नष्ट करती है। परमात्मा के नाम की माला फेरने से घर पर ही भगवान की प्राप्ति होती है। उन्होंने कहा गरीब लोगों की सेवा करने से व्यक्ति के सारे कष्ट दूर होते हैं। स्वामीजी ने सुकदेवजी का वर्णन करते हुए उनके गुणों को अपने जीवन में उतारने का आह्वान श्रोताओं से किया। अंत में आरती कर प्रसाद का वितरण किया गया। कथा का श्रवण करने आम्बुआ, जोबट, बाग, नानपुर, इंदौर, कुक्षी, वड़ोदरा, झाबुआ सहित अनेक स्थानों से श्रद्धालु पहुंचे। कथा समिति और आयोजक परवाल परिवार के मदन परवाल, मकु परवाल, अंकित परवाल व जीतू कोठारी ने कथा में अधिक से अधिक संख्या में भाग लेने का आह्वान श्रद्धालुओं से किया। शुक्रवार को ध्रुव चरित्र का वाचन किया जाएगा।
धार्मिक आयोजन
hin_Deva bho_Deva hin_Deva awa_Deva awa_Deva hin_Deva hin_Deva awa_Deva